**Vyhlásenie**

Návrh strategického dokumentu Program odpadového hospodárstva na roky 2016 – 2020 je predkladaný na rokovanie Hospodárskej a sociálnej rady vlády SR s **rozporom so sociálnym partnerom Asociáciou zamestnávateľských zväzov a združení**. Rozpor sa týka pripomienky AZZZ k časti 4.3, týkajúcej sa cezhraničnej prepravy odpadov, v ktorej je odvolávka na kapitolu 4.1. – Ciele a údaje určených prúdov odpadov a v tejto časti AZZZ požaduje zvýšiť percentuálnu mieru zhodnotenia použitých batérií a akumulátorov zo súčasných 90% pre olovené batérie a akumulátory na 96,5% a pre použité prenosné batérie a akumulátory zo súčasných 60% na 83%.

Dôvody, prečo MŽP SR neakceptovalo predmetnú pripomienku a predložený materiál predkladá na rokovanie s rozporom sú nasledovné:

1. MŽP SR v POH SR na roky 2016 až 2020 v kapitole 4.1. stanovuje podstatne vyššie ciele (90% pre olovené batérie a akumulátory, 75% pre niklovo-kadmiové batérie a akumulátory a 60% pre použité prenosné batérie a akumulátory), ako navrhuje smernica EÚ o batériách a akumulátoroch a použitých batériách a akumulátoroch (65% pre olovené batérie a akumulátory, 75% pre niklovo-kadmiové batérie a akumulátory a 50% pre použité prenosné batérie a akumulátory). Výška navrhovaných cieľov recyklácie vychádza zo súčasne platného programu ako aj z hlásení spracovateľov použitých batérií a akumulátorov, prevádzkujúcich zariadenia na spracovanie a recykláciu použitých batérií a akumulátorov na území SR. V hlásení o recyklačnej efektivite spracovateľského zariadenia na použité olovené batérie a akumulátory za rok 2014 bola uvedená miera recyklácie 87%., t.j. nedosahuje ani v súčasnosti požadovaných 90 %.
2. Uvedená pripomienka je navyše v rozpore so zásadnou pripomienkou RÚZ, v rámci ktorej požadovali úplné vypustenie opatrenia uvedeného v kapitole 4.3, týkajúceho sa zvýšenia percentuálnej miery zhodnotenia v prípade cezhraničného pohybu odpadov. Na rozporových konaniach bolo so zástupcami RÚZ dohodnuté, že uvedené opatrenie MŽP SR nevypustí, ale zníži sa percentuálna miera zhodnotenia na úroveň uvedenú v zákone č. 79/2015 o odpadoch a v smernici č. 2012/19/EÚ o odpade z elektrických a elektronických zariadení (od 55% do 85% v závislosti od kategórie elektroodpadu). Čo sa týka batérií a akumulátorov, aj tu požadovala RÚZ zníženie percenta recyklácie použitých batérií a akumulátorov na úroveň uvedenú v smernici č. 2006/66/ES o batériách a akumulátoroch a použitých batériách a akumulátoroch. Z tejto požiadavky napokon RÚZ upustila s tým, že akceptujú percento týkajúce sa batérií a akumulátorov, uvedené v súčasne platnom POH SR. Predkladané znenie predstavuje kompromisné riešenie požiadaviek RÚZ a AZZZ.